St'Almanaccu

St'Almanaccu hè una puesia scritta da Dumenicantone Versini (1872-1950) di Marignana, dettu "Maistrale". 'Ssa puesia fù publicata in A Muvra (1923).

St'Almanaccu

Suminatu di bugie,
Eccu allora st'almanaccu.
Di pazzie in 'sse pagine
Ne aghju coltu pienu un saccu
Di i scrivani tutti matti:
Dunque chì nimu l'accati !

Ùn cumprate stu librettu
Ch'hè lu rè di li bugiardi ;
Piuttostu cumprate un casgiu,
Fighi secchi, pruni o cardi;
Questu è un di 'ssi salteri
Par fà runcà li sumeri.

Nanzu di spende i to soldi,
Dì ti vurria una cosa :
E stagione, in st'almanaccu,
Deven'esse à la ritrosa;
Cù le lune vechje o nove,
In più bellu, deve piove.

Ùn n'aprite 'ssu scarsellu,
State mi à sente, o figlioli!
Quandu punarete pomi,
Nasciarà forse fasgioli;
Si vo suminate granu,
Surtarà topi à viranu.

C'un simule chiaravalle,
Mancu più ghjanda à lu valdu,
Nè lustincu, nè filetta,
È senza vede lu caldu,
Cumu a pudarete pate?
Nivarà tuttu l'istate.

Di traversu s'ellu vene
Ancu u mese di sittembre,
Cumu pudaranu nasce
L'agnelli cù le so vembre ?
Sparisciaria da veru
U sudore à u cantuneru.

D'invernu sarà lu seccu
È talmente lu calore
Chì s'intanarà lu fiume.
È tandu u tintu pastore
Allora duva hà da sbatte
Par battizzà lu so latte ?

Dunque di li to quattrini,
Sì tù voli fà ne contu,
Lascia corre st'almanaccu
È sii piuttostu prontu
À mandà mi unu spurtellu
Di brocciu e di figatellu.

Riferimenti
 L'almanaccu di A Muvra per 1923 

Categoria:Puesia in lingua corsa
Categoria:Dumenicantone Versini